สนค.เผยภัยแล้งดึงราคาผักสดพุ่งสูงขึ้น ส่งผลให้เงินเฟ้อเดือนมีนาคมขยายตัวร้อยละ 1.24 ชี้ภัยแล้งปีนี้มีแน่วโน้มรุนแรงต้องติดตาม
สนค.เผยภัยแล้งดึงราคาผักสดพุ่งสูงขึ้น ส่งผลให้เงินเฟ้อเดือนมีนาคมขยายตัวร้อยละ 1.24 ชี้ภัยแล้งปีนี้มีแน่วโน้มรุนแรงต้องติดตามใกล้ชิดคาดการทั้งปีคงเงินเฟ้อเฉลี่ยที่ร้อยละ 1.2นางสาวพิมพ์ชนก วอนขอพร  ผู้อำนวยการสำนักงานนโยบายและยุทธศาสตร์การค้า (สนค.) กระทรวงพาณิชย์ เปิดเผยดัชนีราคาผู้บริโภคทั่วไป  หรืออัตราเงินเฟ้อเดือนมีนาคม 2562 ว่า ยังคงขยายตัวสูงขึ้นเป็นเดือนที่ 3 ที่ร้อยละ 1.24 เมื่อเทียบกับช่วงเดียวกันของปีก่อน โดยสาเหตุที่ทำให้อัตราเงินเฟ้อเดือนมีนาคม 2562 สูงขึ้นมาจากกลุ่มอาหารสด ผักสด ที่ปรับเพิ่มขึ้นต่อเนื่องเป็นเดือนที่ 5 เนื่องจากได้รับผลกระทบจากภัยแล้ง ส่งผลให้มีสินค้าเกษตรได้รับความเสียหายและออกสู่ตลาดได้น้อย จึงดึงให้ราคาดัชนีผู้บริโภคเพิ่มขึ้น ประกอบกับราคาสินค้ากลุ่มพลังงานกลับมาเป็นบวกครั้งแรกในรอบ 4 เดือน โดยสูงขึ้นร้อยละ 2.07 ตามราคาพลังงานโลก รวมไตรมาสแรกของปี 2562 เงินเฟ้อทั่วไปสูงขึ้นร้อยละ 0.74  สนค.คาดการณ์ว่าภัยแล้งปีนี้มีแนวโน้มรุนแรง จะทำให้สินค้าเกษตรขาดตลาดและมีราคาสูงขึ้น โดยเฉพาะมะนาว ผักกาดขาว กะหล่ำปลี และผักชี ส่วนไตรมาส 2 คาดว่าอัตราเงินเฟ้อจะขยายตัวที่ร้อยละ 1.01 โดยมีปัจจัยมาจากกลุ่มพลังงานเชื้อเพลิง ภัยแล้ง เทศกาลสงกรานต์ และการเปิดภาคเรียนใหม่ที่จะมีการใช้จ่ายเพิ่มขึ้น  อย่างไรก็ตาม กระทรวงพาณิชย์ ยังคาดการณ์เงินเฟ้อปี 2562 จะอยู่ที่ร้อยละ 0.7-1.7 โดยค่าเฉลี่ยเงินเฟ้อทั้งปีน่าจะอยู่ที่ร้อยละ 1.2 ภายใต้สมมติฐานคาดการณ์จีดีพีของประเทศเฉลี่ยอยู่ที่ร้อยละ 3.5-4.5  ราคาน้ำมันเฉลี่ย 70-80  ดอลลาร์สหรัฐต่อบาร์เรล และอัตราแลกเปลี่ยน 32.5-33.5 บาทต่อดอลลาร์สหรัฐส่วนผลการสำรวจรายการสินค้าเดือนมีนาคม 422 รายการ มีสินค้าปรับสูงขึ้น 246 รายการ อาทิ เนื้อหมู มะนาว  ข้าวสารเจ้า  ไข่ไก่ น้ำมันเชื้อเพลิง  สินค้าไม่เปลี่ยนแปลง 83 รายการ  ได้แก่ น้ำมันพืช กุ้งขาว กล้วยน้ำว้า  และมีสินค้าลดลง 93 รายการ